c: text/html

text:
SAY PANAG-BANTAYAN—PANARALAN YA EDISYON Setyembre 2017
Walad sayan isyu iray aaralen ya artikulo parad Oktubre 23 anggad Nobyembre 26, 2017.
Paaligwasen so Panangontrol ed Sarili
Panon ya makatulong iray alimbawa ed Biblia pian nawalaan tan nipanengneng tayo iyan kualidad? Akin ya kaukolan iyan paaligwasen na saray Kristiano?
Aligen so Inkamaabagey nen Jehova
Aminsan, nen nampakabat so Dios ed si Moises et imbaga toy mismon ngaran to tan saray kualidad to. Sakey ed saray kualidad ya unonan binitla to et say inkamaabagey. Antoy labay ya ibaga na sayan kualidad, tan akin ya nepeg mon naamtaan itan?
ISTORYAY BILAY
Apribilehyoan Ak ya Mikimey ed Maespiritual ya Lalaki
Inistorya nen David Sinclair iray makapaliket ya eksperiensya tan pribilehyo to legan ya manlilingkor a kaiba iray matoor ya agagi diad 61 ya taon to ed Brooklyn Bethel.
“Say Salita na Dios Tayo et Mansiansia ya Anggad Angga”
Say Biblia so siansia nin sankasaliwan ya libro kalabas na nilasus ya taon kayarin akompleto itan, anggano manguuman so lenguahe tan sistema na politika, tan wala ray kontra ed panagpatalos na Biblia.
“Say Salita na Dios et . . . Makapanyari”
Dakel so akapanggawa na baleg a pananguman lapud panaaral day Salita na Dios. Antoy kaukolan tayon gawaen pian ontan so epekto ed sikatayo na Salita na Dios?
‘Manpakpel Ka tan Igapom Lay Kimey’
Akin ya kaukolan tayoy pakpel, tan panon tayon nawalaan na pakpel?

robotstxt: allowed

filter: keep


text:
MANUNAN ARTIKULO
Say Niyamot a Katuaan Nipaakar ed Impamalsa
BINILYON ya totoo so akabasa odino akadngel lad salaysay na Biblia no panon ya ginmapoy uniberso. Diad satan ya 3,500 taon lan salaysay, nabasad gapo irayan kabkabat ya salita: ‘Diad gapo et pinalsa na Dios so katawenan tan say dalin.’
Balet ag-amta na dakel a totoo ya inuman na saray lider na Kakristianoan, kaiba la ray tatawagen ya creationist tan fundamentalist, so salaysay na Biblia nipaakar ed impamalsa tan nanggawa ray is-istorya ya midumaan ed tuan ibabangat na Biblia. Mikontraan iratan ed ibabaga na science. Anggano anggapod Biblia, lapud saratan ya is-istorya, iisipen laingen na arum ya aliwan tua iray salaysay na Biblia.
Dakel ya totoo so agmakaamta ed tuan ibabaga na Biblia nipaakar ed impamalsa. Makapaermen itan ta diad tua, makatunongan tan napanmatalkan so paliwawa na Biblia no panon ya ginmapo so uniberso. Sakey ni, satan ya paliwawa et mitunosan ed saray adiskobre ed science. On, ompan nasurprisa kad katuaan ya ibabaga na Biblia nipaakar ed impamalsa ya inyamot na arum!
SAY AMALSA YA AGPINALSA
Say salaysay na Biblia nipaakar ed impamalsa et base ed katuaan ya walay Sankatagyan a Persona, Makapanyarin-amin a Dios, ya amalsad amin a bengatla. Siopa, tan antoy inkapersona to? Ibabaga na Biblia ya baleg so pidumaan tod saray dirios a kaslakan ya papanisiaan na totoo tan dadayewen ed saray manunan relihyon. Sikato so Amalsa ed amin a bengatla, balet dagdaiset so amta na maslak ya totoo nipaakar ed sikato.
Say Dios et sakey a persona, aliwan puersa ya anggapoy personalidad tan basta labat letaw-letaw ed interon uniberso. Sikatoy walaan na nonot, liknaan, tan gagala.
Say Dios et walaan na pakayari tan karunongan ya anggapoy limitasyon. Nanengneng tayo iyad saray komplikadon desinyo ed amin ya pinalsa, lalo lad saray mabilay a bengatla.
Say Dios so amalsa ed amin ya bengatlan nanengneng. Kanian, agnayarin sikatoy gawad pisikal iran elemento ta saratan et sikaton mismoy amalsa. Imbes, sikatoy sakey ya espiritu, odino agnanengneng a persona.
Say Dios et agnalimitaan na panaon. Sikatoy lawas lan wala, tan naynay ya wala diad andi-anggaan. Kanian, anggapo sirin so amalsa ed sikato.
Say Dios et walaan na personal a ngaran, a nilibon beses ya abitla ed Biblia. Satan ya ngaran et Jehova.
Si Jehova ya Dios et inad-aro tan iyaansakit to ray totoo.
PANON KABAYAG SO IMPAMALSA NA DIOS ED UNIBERSO?
Ibabaga na Biblia ya pinalsa na Dios so ‘katawenan tan say dalin.’ Anggaman ontan, anggapoy ibabaga na saya nipaakar ed kabayag na impamalsa ed uniberso odino saray paraan ya inusar tod impanggawad satan. Panon to balet imay kabkabat ya papanisiaan na saray creationist ya pinalsa na Dios so uniberso diad loob na literal ya anemiran agew
Agsusuportaan na Biblia so papanisiaan na saray fundamentalist tan creationist ya literal a 24 oras iray agew na impamalsa
Agsusuportaan na Biblia so papanisiaan na saray fundamentalist tan creationist ya literal a 24 oras iray agew na impamalsa.
Mabetbet ya uusaren ed Biblia so terminon “agew” pian tukoyen so nanduruman karukey na panaon. No maminsan, ag-amta no panon kabayag irayan panaon. Sakey ya alimbawa na satan so salaysay nipaakar ed impamalsa ya nabasad libro na Biblia ya Genesis.
Diad samay salaysay na Biblia, kada agew ed anemiran agew na impamalsa et nayarin nilibon taon so karukey to.
Pinalsa la na Dios so uniberso, kaibay anggapoy bilay a planetan Dalin, sanen ginmapo so unonan agew na impamalsa.
Mapatnag ya say anemiran agew na impamalsa et andukey iran panaon na impangiparaan nen Jehova a Dios ed dalin pian panayaman na totoo.
Say salaysay na Biblia nipaakar ed impamalsa et agmikontraan ed ibabaga na science ya kabayag la na uniberso.
KASIN INUSAR NA DIOS SO EBOLUSYON?
Dakel ed saray agmanisiad Biblia so manisia ed teorya ya saray mabilay ya bengatla et linmesa manlapud andiay bilay iran kemikal panamegley na agginagalan proseso. Ibabaga ran nensaman et walay organismon singa bacteria ya sarag toy manparakel, tan satan so nanlapuan na amin ya species natan. Ipapanengneng na satan a teorya ya say toon makapakelaw so inkagawa to et nan-evolve labat kuno manlapud bacteria.
Say teorya na ebolusyon et papanisiaan met na dakel a mankuan a manisia ran say Biblia et salita na Dios. Manisia ran inggapo na Dios so bilay ed dalin, insan to labat la sinubaybayan, tan posiblin inmaneobra to so proseso na ebolusyon. Balet, aliwan ontan so ibabaga na Biblia.
Say salaysay na Biblia nipaakar ed impamalsa et agmikontraan ed ibabaga na science ya wala ray pandumaan diad sakey a klase na species
Unong ed Biblia, pinalsa nen Jehova a Dios so amin ya manunan klase na tanaman tan ayayep, ontan met ed say perpekton laki tan bii ya sarag dan kabatey sarili da, nipanengneng day aro, dunong, tan hustisya.
Saray ayep tan tanaman ya pinalsa na Dios et wala ray angumanan da tan apawala iray nanduruman klase na saratan, balet ta kapareho da lanlamang. Mapatnag ya balang species et midumaan a maong ed saray arum.
Say salaysay na Biblia nipaakar ed impamalsa et agmikontraan ed ibabaga na science ya wala ray pandumaan diad sakey a klase na species.
NAPATNAGAN SO AMALSA ED SARAY PINALSA
Diad kapegleyan na saray taon 1800, say biologist ed Britain ya si Alfred Russel Wallace et inmabobon ed si Charles Darwin ed teorya to nipaakar ed ebolusyon panamegley na natural selection. Balet, anggan sayan kabkabat ya ebolusyonista et imbaga to ya: “Parad saramay walaan na matan makanengneng tan nonot ya apasal a mandalepdep, diad sankamelagan iran selula, diad dala, diad interon dalin, tan diad interon mabitewen a uniberso . . . , walay marundunong tan ninonot ya panangiwanwan; diad antikey, walay Maniisip.”
Ngalngali duan libon taon antis nen Wallace, onia lay imbaga na Biblia: “Ta saray agnanengneng a kualidad [na Dios] et sankanengneng manlapud impamalsa ed mundo a manpatuloy, lapud natebek iratan ed panamegley na saray pinalsa, anggan say andi-anggaan a pakapanyari tan inka-Dios to.” (Roma 1:20) Panapanaon, ompan labay mon dalepdepen a magano iray makapadinayew ya inkagawa na saray pinalsa—manlapud sakey a dika ya anggad saray agnabilang ya palsa ed tawen. Diad pangusisam ed sarayan pinalsa, napatnagan moy Amalsa.
Nayarin nitepet mo, ‘No walay maaron Dios ya amalsa ed amin a bengatla, akin et aabuloyan toy paniirap? Pinaulyanan to la kasi iray pinalsa tod dalin? Antoy nagawad arapen?’ Nabasad Biblia so dakel ni ran katuaan ya ag-impaamta—saray katuaan ya tinabonan na saray ideya na totoo tan bangat na relihyon kanian niyamot so katuaan ed dakel. Saray Tasi nen Jehova, ya nan-publish ed sayan magasin, et maliket ya ontulong ed sika pian nausisam so ag-alaokan ya katuaan na Biblia tan dakel ni naaralan mo nipaakar ed Amalsa tan say arapen na saray pinalsa ton totoo.
Manaral Ni
LIBRO TAN BROSYUR
Pinalsa Kasi Bilay?
Importantin maong no antoy papanisiaan mo ed no panon ya ginmapo so bilay.
EBAT ED SARAY TEPET ED BIBLIA
Kasin Mankokontraan Iray Karga na Biblia?
Nengnengen so pigaran singa mankontraan ya ibabaga na Biblia tan saray prinsipyo ya nayarin iyaplikam pian naamtaan moy labay dan ibaga.
SAY PANAG-BANTAYAN
Kasin Nanenengneng Moy Dios ya Agnanengneng?
Aralen no panon ya usaren “iray mata na puso yo.”


text:
Home Metro Manila Antike (1) Bataan (2) Batangas (2) Bulakan (1) Kabite (3) Katandwanes (1) Keson (21) Metro Manila (83) Nuweva Esiha (1) Pangasinan (3) Rizal (5) Romblon (1) Sebu (7) Silangang Misamis (1) Silangang Negros (1) Timog Dabaw (1) Caloocan Binondo Bulacan Caloocan City of Manila Concepcion Ermita Escolta Las Piñas Makati Malabon Mandaluyong Manila Marikina City Metro Manila Muntinlupa City Parañaque Pasay Pasig Port Area Quezon City Rosario Roxas San Juan Santa Cruz Taguig Valenzuela | Search: Isp
Sort by
Filtered By
Related services


text:
KAPITULO 7
Tuan Ilalo na Saray Inaatey ya Inad-arom
Panon tayon naseguro ya talagan nabilay lamet iray inaatey?
Antoy nalilikna nen Jehova diad pamaoli tod saray inaatey?
Siopa ray paolien to?
1-3. Anton kabusol so manguusil ed sikatayon amin, tan akin ya makaligliwa ed sikatayo so panaral ed ibabaga na Biblia?
IMADYIN mo pan uusilan kay sakey a masibesibeg ya kalaban. Sikatoy mabisbiskeg tan mapmaples. Antam ya anggapoy panangasi to ta anengneng mo lan pinatey toy arum ya kaarom. Anggan panon lay ibatik mo, asingsingger to ka lan naabotan. Singa anggapo lay nagawaan mo. Balet, biglan walay sinmabin mangisalba ed sika. Sikatoy mas mabiskeg nen say kalaban mo, tan impromisa ton tulongan to ka. Seguradon akainawa tan misalsalamat ka!
2 Amin tayo et singa met uusilan na ontan ya kalaban. Singa naaralan tayo lad Kapitulo 6, say patey et tinawag na Biblia ya sakey a kabusol. Agtayo itan nibatikan o nalabanan. Anengneng la na maslak ed sikatayo ya satan a kabusol et inala toy bilay na saray inad-aro tayo. Balet si Jehova et mas makapanyari nen say patey. Sikatoy maaron Manangisalba tan impanengneng to lan sarasarag ton taloen itan ya kalaban. Tan impromisa ton deralen to itan a kabusol, say patey. Ibabangat na Biblia: “Say unor a kabusol, say patey, et paandien.” (1 Corinto 15:26) Maong a balita itan!
3 Imanoen tayo pan magano no antoy epekto ed sikatayo no walay ompatey ya inad-aro tayo. Ontulong itan ed sikatayo pian lalon misalsalamat itayod impromisa nen Jehova ya bilayen to lamet iray inaatey. (Isaias 26:19) Atan may ilalon kikioli.
NO INATEY SO SAKEY YA INAD-ARO
4. (a) Nen inatey so kaaro nen Jesus, antoy ipapanengneng na alikna to nipaakar ed liknaan nen Jehova? (b) Siopa ray kaaro nen Jesus?
4 Asalim lay inateyan? Agta singa agmo nasarag so graben ermen tan say pakaliknam et anggapo lay nagawaan mo? Kanian kakkaukolan tayoy naligliwa na Salitay Dios. (Basaen so 2 Corinto 1:3, 4.) Makatulong so Biblia pian natalosan tayoy nalilikna nen Jehova tan nen Jesus nipaakar ed patey. Perpekton inalig nen Jesus so personalidad nen Ama to, ansakisakit ed sikato so impatey na sakey ya inad-aro to. (Juan 14:9) Nen walad Jerusalem si Jesus, naynay ton papasyaren so sanaagin Lazaro, Maria, tan Marta, ya manaayam ed baley na Betania. Nagmaliw iran sankakaaro. Ibabaga na Biblia: “Inar-aro nen Jesus ira di Marta tan say yugtan ton bii tan si Lazaro.” (Juan 11:5) Balet, singa naaral tayo lad Kapitulo 6, inatey si Lazaro.
5, 6. (a) Antoy ginawa nen Jesus nen kaiba to ray maneermen a kapamilya tan kakaaro nen Lazaro? (b) Akin et makapabiskeg na liknaan so impanermen nen Jesus?
5 Antoy alikna nen Jesus nen inatey so kaaro to? Ibabagad sikatayo na Biblia ya nanermen si Jesus kaiba ray kakanayon tan kakaaro nen Lazaro. Nen anengneng to ra, akasian to ra. “Naney-ey si Jesus ed puso to tan agonigon.” Insan, imbaga na Biblia ya “akaakis si Jesus.” (Juan 11:33, 35) Kasin nanermen si Jesus lapud anggapo lay ilalo nen Lazaro? Andi! Diad tua, amta nen Jesus ya walay makapakelkelaw a nagawa. (Juan 11:3, 4) Balet, alikna to nin siansia so sakit tan ermen lapud inatey so inad-aro to.
6 Say impanermen nen Jesus et makapabiskeg na liknaan. Ibabangat na satan ya say patey et kabusol nen Jesus tan na Ama to, si Jehova. Balet sarasarag nen Jehova a Dios ya labanan tan taloen itan ya kalaban! Amtaen tayo no panon itan ya ginawa na Dios panamegley nen Jesus.
“LAZARO, PAWAY KA!”
7, 8. Akin ya parad saramay totoon wadman et singa anggapo lay ilalo nen Lazaro, balet antoy ginawa nen Jesus?
7 Imponpon si Lazaro ed sakey ya ungib, tan impaekal nen Jesus so baton akasara ed satan. Balet ag-inmabuloy si Marta ta apat-agew lay linmabas, tan seguradon nabubulok lay bangkay nen Lazaro. (Juan 11:39) No diad pakanengneng na too, singa anggapo lay ilalo.
8 Impaekal nen Jesus so bato, tan inyeyag to: “Lazaro, paway ka!” Antoy agawa? “Pinmaway imay toon inatey.” (Juan 11:43, 44) Isip mo pa labat so liket na saramay totoon wadman. Balanglan si Lazaro et agi, kanayon, kaaro, odino kaabay da, amta ra a sikatoy inatey la. Balet pinmaway so inad-aro dan too, tan akaalagey lamet ed arapan da. Singa imposible iman. Seguradon dakel so maliket ya linmalakap ed si Lazaro. Talagan atalo so patey!
9, 10. (a) Panon ya impaamta nen Jesus so Lapuan na pakayari ton mamaoli ed si Lazaro? (b) Anto ray pigaran nagunggona no basaen ed Biblia so nipaakar ed inkioli?
9 Ag-imbaga nen Jesus ya sikaton mismo so nanggawad satan ya makapakelaw a milagro. Diad pikakasi to sakbay ton pinapaway si Lazaro, impalinew to ya si Jehova so amaoli ed si Lazaro. (Basaen so Juan 11:41, 42.) Aglabat aminpisan ya inusar nen Jehova so pakayari ton mamaolid bilay. Say inkioli nen Lazaro et sakey ed saray siameran milagron impamaolid bilay ya nisulat ed Salitay Dios. * Balibalin basaen tan aralen iratan. Naaralan tayod saratan ya say Dios et anggapoy pipilien to, ta kaibad saray pinaoli to et kalangweran tan matatken, lalaki tan bibii, Israelita tan aliwan Israelita. Talagan makapalikliket ya basaen iratan! Singa bilang, nen pinaoli nen Jesus so sakey a manmarmarikit, saray atateng to et “agda apokpokay liknaan da lapud agaylay liket da.” (Marcos 5:42) On, agdan balot nalingwanan so makapalikliket ya ginawa nen Jehova!
10 Siempre, saramay pinaoli panamegley nen Jesus et inatey lanlamang. Labay to kasin ibaga, anggapoy kana na impamaoli ed sikara? Andi! Saratan ya agawa nensaman ya nabasad Biblia et prueba ya tua so kioli ed bilay tan mangiiter iratan na ilalo ed sikatayo.
MAKAARAL TAYOD SARAY AGAWAN IMPAMAOLI
11. Panon ya makatulong so inkioli nen Lazaro pian napruebaan ya tua so walad Eclesiastes 9:5?
11 Ibabangat na Biblia ya saray inaatey et “anggapon balot so amta ra.” (Eclesiastes 9:5) Aliwa la ran mabilay tan anggapoy pakalikna ra, agmet ira manbibilay diad arum a pasen. Say inkioli nen Lazaro so prueba ed satan. Nen sikatoy binilay, wala kasi inistorya to nipaakar ed tawen odino nipaakar ed makapataktakot tan mandarlang ya impierno? Anggapo. Anggapoy ontan ya nabasad Biblia ya imbaga nen Lazaro. Legay apat-agew ya inatey si Lazaro, ‘anggapon balot so amta to.’ (Eclesiastes 9:5) Sikatoy naugip labat ed patey.—Juan 11:11.
12. Akin ya segurado tayon agawa so inkioli nen Lazaro?
12 Naaralan tayo met ed samay agawad si Lazaro ya tudtua so kioli, aliwan is-istorya labat. Sanen pinaoli nen Jesus si Lazaro, dakdakel so akanengneng. Anggan saray lider na relihyon ya kabkabusol day Jesus et amta ran agawa iyan milagro. Kanian inkuan da: “Antoy gawaen tayo, ta amayamay a tanda so gagawaen na sayan too?” (Juan 11:47) Dakel so linma pian nengnengen so apaolin si Lazaro. Lapud satan et dakel ed sikara so anisia ed si Jesus. Anengneng dan si Lazaro so mabilay ya ebidensya ya si Jesus et imbaki na Dios. Mabiskeg iyan ebidensya kanian implano na saray onkokontran Judion lider na relihyon ya pateyen si Jesus tan si Lazaro.—Juan 11:53; 12:9-11.
13. Akin et manisia tayo ya talagan sarasarag nen Jehova ya paolien iray inaatey?
13 Duga kasin panisiaan so kioli? On, lapud imbangat nen Jesus ya onsabi so agew ya “amin a walad pakanodnonotan iran lubok” et napaoli. (Juan 5:28) Si Jehova so Amalsa ed amin a mabilay. Mairap kasin panisiaan ya sarag to ran palsaen lamet? Siempre akadepende itan ed memorya nen Jehova. Nanonotan to kasi iray inaatey ya inad-aro tayo? Say uniberso et napno na bitewen, balet amta toy ngaran na kada sakey ed saratan! (Isaias 40:26) Sarasarag sirin nen Jehova a Dios ya nonoten so amin ya detalye na saray inaatey ya inad-aro tayo, tan akaparaan ya bilayen ira lamet.
14, 15. Singa imbaga nen Job, antoy nalilikna nen Jehova diad pamaoli tod saray inaatey?
14 Balet, antoy nalilikna nen Jehova nipaakar ed pamaoli ed saray inaatey? Ibabangat na Biblia ya labalabay ton paolien iray inaatey. Intepet na matoor ya toon si Job: “No ompatey so sakey a too, nabilay lamet kasi?” Insan to imbagad si Jehova: “Ontawag ka, tan onebat ak ed sika. Pirawaten mo so kimey na saray limam.” Say tutukoyen nen Job et say panalagar tod lubok ya anggad sikatoy nonoten na Dios.—Job 14:13-15.
15 Isip mo pa labat. Pirpirawat nen Jehova ya bilayen iray inaatey. Agta makapalikliket ya naamtaan ya ontan so nalilikna nen Jehova? Balet diad arapen, antoy nagawa nipaakar ed kioli? Siopa ray paolien, tan iner?
“AMIN A WALAD PAKANODNONOTAN IRAN LUBOK”
16. Anto ray kipapasen no paolien la ray inaatey?
16 No basaen tayod Biblia iray agawan inkioli ed bilay, dakel so naaralan tayo nipaakar ed kioli ed bilay ya nagawad arapen. Akaiba lamet na saramay pinaolin totoo nensaman diad dalin iray inad-aro da. Ontan met so nagawad kioli ed arapen, balet ta mas marakep ni. Singa naaralan tayo lad Kapitulo 3, labay na Dios ya magmaliw a paraiso so interon dalin. Kanian saray inaatey et agbilayen ed mundon napnoy panlalaban, krimen, tan sakisakit. Nawalaan ira na pankanawnawan manbilay ya tuloytuloy diad dalin ya mareen tan maliket so kipapasen.
17. Siopa ray paolien?
17 Siopa ray paolien? Imbaga nen Jesus ya “amin a walad pakanodnonotan iran lubok et narengel day boses to [nen Jesus] tan ompaway ira.” (Juan 5:28, 29) Ontan met, ibabaga na Apocalipsis 20:13: “Inter na dayat iray inaatey a wadtan, tan say patey tan say Lubok et inter da ray inaatey da.” (Nengnengen so Apendise ed artikulon “Anto so Sheol tan Hades?”) Naandi so karga na amin ya lubok. Nabilay so amin a binilyon ya inaatey ya manpapainawa ditan. Imbaga nen apostol Pablo: “Walay kioli na saray matunong tan saray agmatunong.” (Gawa 24:15) Antoy labay ton ibaga ’tan?
18. Siopa ray kaibad “saray matunong” ya paolien, tan antoy epekto na sayan ilalo ed sika?
18 Kaibad “saray matunong” iramay nababasa tayod Biblia ya nambilay antis ya linma diad dalin si Jesus. Nayarin naisip moy Noe, Abraham, Sara, Moises, Ruth, Ester, tan dakel ni. Diad Kapitulo 11 na Hebreo et abitla so arum ed sarayan lalaki tan bibiin mabiskeg so pananisia ra. Balet kaiba met ed “saray matunong” iray lingkor nen Jehova ya inatey ed panaon tayo. Lapud walay ilalon kioli ed bilay, agtayo natatakot ya ompatey.—Hebreo 2:15.
19. Siopa ray “agmatunong,” tan anton pankanawnawa so maar-aron iter ed sikara nen Jehova?
19 Panon to balet iramay totoon agnanlingkor odino agtinmulok ed si Jehova ta agdan balot akabat? Sarayan binilyon ya “agmatunong” et agnalingwanan. Paolien ira met tan ikdan iray pankanawnawan nakabat so tuan Dios tan manlingkor ed sikato. Legan na sanlibon taon, paolien iray inaatey tan ikdan iray pankanawnawan nakaiba dan manlingkor ed si Jehova iray matoor ya totoo diad dalin. Makapalikliket itan a panaon. Satan a panaon et tinawag na Biblia ya Agew na Panangukom. *
20. Anto so Gehenna, tan siopa ray onla ditan?
20 Kasin say labay ton ibaga et paolien so amin ya nambilay nensaman? Andi. Ibabaga na Biblia ya saray arum ya inaatey et walad “Gehenna.” (Lucas 12:5) Say salitan Gehenna et inalad samay tawag ed bantakan na basura diad paway na Jerusalem nensaman. Popoolan ditan iray bangkay tan basura. Ibabantak ditan iray bangkay, ya parad saray Judio et agnepeg ya iponpon tan napaoli. Kanian dugaruga so Gehenna ya simbolo na permanentin kadederal. Anggaman walay betang nen Jesus ed pangukom ed saray mabilay tan inaatey, si Jehova so manunan Ukom. (Gawa 10:42) Agton balot paolien iramay inukom ton mauges tan agda labay so manguman.
KIOLI ED TAWEN
21, 22. (a) Antoy sakey nin klase na kioli? (b) Siopay sankaunaan ya pinaoli bilang espiritu?
21 Walay imbaga na Biblia ya sakey nin klase na kioli, say kioli ed bilay bilang espiritu ed tawen. Diad Biblia et saksakey so nabasa ya oniay klase na inkioli to, samay inkioli nen Jesus.
22 Nen pinatey si Jesus diad dalin, ag-inyabuloy nen Jehova ya mansiansia ed Lubok so matoor ya Anak To. (Salmo 16:10; Gawa 13:34, 35) Pinaoli na Dios si Jesus, balet ta aliwa lan bilang sakey a too. Impaliwawa nen apostol Pedro ya si Kristo et “pinatey ed laman balet binilay ed espiritu.” (1 Pedro 3:18) Talagan baleg a milagro ‘ya! Mabilay lamet si Jesus bilang makapanyarin espiritu. (Basaen so 1 Corinto 15:3-6.) Si Jesus so sankaunaan ya angawat ed onian makapakelkelaw ya kikioli. Balet aliwan sikato so sampot.—Juan 3:13.
23, 24. Siopa ray kaibad “melag a pulok” nen Jesus, tan pigara ra?
23 Lapud amta nen Jesus ya sikatoy ompawil lad tawen, imbaga tod saray matoor a patumbok to ya sikatoy “mangiparaan na sakey a pasen” diman parad sikara. (Juan 14:2) Saramay onlad tawen et tinawag nen Jesus ya “melag a pulok.” (Lucas 12:32) Pigaray kaiba ed sayan melag a grupo na matoor a Kristiano? Diad Apocalipsis 14:1, imbaga nen apostol Juan: “Anengneng ko so Kordero [si Jesu-Kristo] ya akaalagey diad Palandey Sion, tan kaiba to so 144,000, ya akasulat ed saray moling da so ngaran to tan say ngaran na Ama to.”
24 Sarayan 144,000 a Kristiano, kaiba la ray matoor ya apostol nen Jesus, et paolien pian manbilay ed tawen. Kapigan ira paolien? Insulat nen apostol Pablo ya nagawa itan legan na panaon na kiwawala nen Kristo. (1 Corinto 15:23) Naaralan mod Kapitulo 9 ya wala ti’ la natan ed satan a panaon. Kanian diad panaon tayo, no ompatey iray pigpigara lan kabiangan na 144,000, tamtampol ya onoli rad bilay ed tawen. (1 Corinto 15:51-55) Balet, say ilalo na maslak ya inaatey et paolien irad Paraison dalin diad arapen.
25. Antoy aralen ed ontumbok a kapitulo?
25 On, talagan taloen nen Jehova so patey ya kalaban tayo, tan permanente lan naandi itan! (Basaen so Isaias 25:8.) Balet, ompan nitepet mo, ‘Antoy gawaen na saramay onolid tawen?’ Kaiba ran manuley ed makapakelkelaw ya gobierno odino Panarian ed tawen. Dakel ni naaralan tayo nipaakar ed satan a gobierno diad ontumbok a kapitulo.
^ par. 9 Nabasay arum nin istorya nipaakar ed kioli diad 1 Arari 17:17-24; 2 Arari 4:32-37; 13:20, 21; Mateo 28:5-7; Lucas 7:11-17; 8:40-56; Gawa 9:36-42 tan 20:7-12.
^ par. 19 Parad kaaruman ya impormasyon nipaakar ed Agew na Panangukom tan say basiyan na panangukom, ipangasin nengnengen so Apendise ed artikulon “Agew na Panangukom—Anto Itan?”


text:
No Grabe so Sakit na Inad-arom
ABIGBIGLA si Doreen nen a-diagnose ya walay graben brain tumor nen asawa ton si Wesley, ya 54 to ni labat. * Imbaga na saray doktor ya pigaran bulan labat lay pambilay to. “Agko panisiaan so imbaga da,” so kuan nen Doreen. “Pigaran simba ak ya ameneng. Pakaliknak et ag-iya nagagawad sikami. Agak makapanisia.”
Ontan so maslak ya reaksion tayo no walay graben sakit na inad-aro tayo. Anggan siopa et posiblin nadapoan na graben sakit. Maong labat ta wala ray mabulos ya mangasikasod sikara. Balet talagan mairap so mangasikaso na mansasakit. Anto ray nagawaan pian natulongan tan naasikaso so kapamilyan mansasakit? Panon ya nasarag na saray mangaasikaso so nanduruman emosyon ya nalikna da legan ya onggragrabe sakit to? Anto ray posiblin nagawa diad sampot iran simba na bilay to? Amtaen tayo nin unona no akin ya talagan mairap so mangasikaso natan na mansasakit.
SAY SITUASYON NATAN
Anguman so situasyon tayo natan lapud moderno lay panagtambal. Nensaman et mas antikey so bilay na too anggan diad saray mayaman a bansa. Maganon ompatey iray totoo no naalisan iray sakit odino naaksidente ira. Dagdaiset ni ospital kanian dia lad abung aasikasoen iray mansasakit tan ditan met la ra ompapatey.
Balet natan, lapud moderno lay panagtambal, sarag na saray doktor ya parukeyen so bilay na mansasakit. No nensaman et ompatey a tampol so pasyente lapud grabe iran sakit, natan et ompan nasuldongan ni pigaran taon so bilay to. Balet, anggano ondukey so bilay na pasyente, nayarin agmet lanlamang onabig ed sakit to. Maslak et makapkapuy la kanian agto la naasikasoy sarili to. Mas mairap tan makapakesaw ya asikasoen so ontan iran pasyente.
Sakey ni, dia lad ospital ompapatey iray totoo, aliwa lan diad abung. Kanian dakel la natan so agpamilyar ed no antoy nagagawa antis ya ompatey so pasyente, tan matalag lay aktual ya makakanengneng na toon asingger lan ompatey. Lapud satan, ompan ag-amta na saray kapamilya so gawaen da pian naasikason maong so mansasakit. Antoy makatulong?
MASAKBAY LAN MANPLANO
Singa agawad si Doreen, dakel ya totoo so aburidon maong no a-diagnose so kapamilya da ya grabe la manayay sakit to. Anggano mapagpaga, natatakot, tan maer-ermen ka, antoy makatulong pian makapanparaan kad saray posiblin nagawa? Oniay impikasi na makadios ya too: “Ibangat mo kami pa no panon min bilangen iray agew mi pian nawalaan kami na marunong a puso.” (Salmo 90:12) On, tuloytuloy mon ipikasi ed si Jehova a Dios ya tulongan to kan ‘bilangen iray agew mo’ pian nausar mod sankaabigan ya paraan iray nakekeran agew ya nakaibam so mansasakit ya inad-arom.
Pian nagawaan itan, kaukolan so manplano. No nakatongtong ni so kapamilyam ya mansasakit, mas maabig no tepetan yo no siopay labay ton mandesisyon parad sikato no agto la kaya. No walay malinew ya apantongtongan no kasin labay toy manpa-oxygen, manpa-confine ed ospital, odino walay labay ton paraan na panagpatambal, naiwasan iray agpantatalosan tan pakakonsiensia na saray kapamilyan napilitan ya mandesisyon parad pasyenten makapkapuy la. Mas makapampokus so pamilya ed pangasikasod mansasakit no prangka tan masakbay lan pantongtongan iratan. “Agnasumpal iray plano no anggapoy pantotongtong,” so kuan na Biblia.—Proverbio 15:22.
NO PANON SO PANGASIKASO
Say manunan responsabilidad na mangaasikaso et pabiskegey liknaan na mansasakit. Kaukolan ya nalikna na toon asingger lan ompatey ya sikatoy inad-aro tan agto bukbukor. Panon mo itan ya nipalikna? Ibasaan odino kansionan mo so pasyente. Manpili ka na saray paborito ton babasaen tan kansion ya makapabiskeg ed sikato. Makatulong met no bembenan moy lima to tan malumanay kan mitongtong ed sikato.
No walay ombisita, ibagam so ngaran to ed pasyente. Oniay kuan na sakey ya report: “Kaslakan ya say pakadngel so sampot ya naandi. Nayarin maksil ni pakadngel na [saray pasyente] anggano singa nanaugip ira, kanian agka mangibabaga na saray bengatlan agmo labay ya narengel da.”
No posible, manpikasi kan kaiba so pasyente. Ibabaga na Biblia ya aminsan et mapagpaga si apostol Pablo tan saray kakaiba to lapud napepeligroy bilay da. Anton tulong so kinerew nen Pablo ed saray kakaaro to? Imbaga tod sikara: “Natulongan yo kami met no masimoon yo kamin ipikasi.” (2 Corinto 1:8-11) Talagan baleg so nitulong na pikakasi no nai-stress lan maong tan grabe lay sakit na pasyente.
MAGMALIW YA REALISTIKO
Makapaermen ya isipen ya magano lan ompatey so inad-arom. Agla itan pankelawan ta natural ed sikatayon labay tayoy manbilay. Ag-itayo pinalsa na Dios ya natanggap so ipatey na inad-aro. (Roma 5:12) Kampega lan tinawag na Salitay Dios so patey ya “kabusol.” (1 Corinto 15:26) Kanian normal met labat ya diad gapo et agmo labay ya isipen so ipatey na inad-arom.
Pero no isipen la na pamilya iray posiblin nagawa, mas onlemew so liknaan da tan mas makapanggawa ray paraan pian ag-ira tanton nabelatan. Saray posiblin nagawa et akalistad kahon ya “ Saray Sampot ya Simba na Bilay.” Siempre, aliwan onia so situasyon na amin ya pasyente, tan ompan aliwan parehoy pakagawa na saratan. Balet aratan so kaslakan ya nagagawa.
Kayari ipatey na pasyente, makatulong no kontaken yo ray kakaaro yon angibaga ya ontulong ira. Ompan kaukolan ya napaseguroan iray nan-asikaso tan kapamilya ya asumpal lay paniirap na inad-aro da. Ipapaseguro na maaron Amalsa ya “saray inatey et anggapon balot so amta ra.”—Eclesiastes 9:5.
SAY SANKAMAONGAN YA MANAG-ASIKASO
Importante ya mantiwala kayod Dios—aliwa labat ya legan na pansasakit na kapamilya yo noagta anggad paneermen yo kayari ipatey to. Seguradon tulongan kayo na Dios panamegley na makaligliwan salita tan suporta na arum. “Naaralan kon ag-tanggian so tulong na anggan siopa,” so kuan nen Doreen. “Diad tua, agmi nasabaay karakel na tulong ya naawat mi. Amta mi nen asawak ya atan so paraan nen Jehova pian ibagad sikami ya, ‘Kaiba yo ak, tulongan ta kayo pian nasarag yo ’ya.’ Agko man balot nalingwanan.”
On, si Jehova a Dios so sankamaongan ya Manag-asikaso. Lapud sikato so nanggawad sikatayo, natatalosan toy sakit tan ermen ya nalilikna tayo. Sarasarag tan labalabay ton iter so tulong tan biskeg ya kaukolan tayo. Tan impromisa to ya asingger to lan ekalen so patey tan bilayen to lamet so binilyon ya totoo a walad memorya to. (Juan 5:28, 29; Apocalipsis 21:3, 4) Diad satan a panaon et ibaga tayo may insulat nen apostol Pablo: “Patey, kawalaay pananalom? Patey, kawalaay ansakisakit a ketket mo?”—1 Corinto 15:55.
^ par. 2 Sinalatan iray ngaran.


text:
PARTE 8
Antoy Niiter ed Sika na Impatey nen Jesus?
Inatey si Jesus pian manbilay itayo. Juan 3:16
Taloy agew kayari impatey nen Jesus, walaray bibiin linmad angiponponan ed sikato tan asabian da itan ya anggapoy karga. Binilay nen Jehova si Jesus.
Ag-abayag et nampanengneng si Jesus ed saray apostol to.
On, binilay nen Jehova si Jesus bilang makapanyarin imortal ya espiritu. Anengneng na saray babangatan nen Jesus ya sikatoy onsesegep ed tawen.
Binilay na Dios si Jesus tan ginawa ton Ari ed Panarian To. Daniel 7:13, 14
Inter nen Jesus so bilay to pian nadondon iray totoo. (Mateo 20:28) Panamegley na satan a dondon, ginawa na Dios a posible parad sikatayo so pambilay ya andi-angga.
Tinuro nen Jehova si Jesus bilang Ari pian uleyan so interon dalin. Kaiba to so 144,000 a matoor a totoo ya napaoli pian manbilay ed tawen. Si Jesus tan say 144,000 so manuley ed matunong a gobierno ed tawen, say Panarian na Dios.—Apocalipsis 14:1-3.
Gawaen na Panarian na Dios a paraiso so dalin. Naandi la so guerra, krimen, kairapan, tan eras. Saray totoo et magmaliw a tuan maliket.—Salmo 145:16.


text:
Panon Tayon Naseguro ya Tua so Biblia?
Ibabaga na Biblia ya saya et “salita na Dios” tan say Dios et “agto nayarian so mantila.” (1 Tesalonica 2:13; Tito 1:2) Kasin tua so ibabaga na Biblia, odino koleksion labat iya na alamat tan is-istorya?
Manaral Ni
ONLIING!
Mausar Ni Kasi Biblia Natan?
Nen inmalis si Hilton ed sikara, say amta na atateng to et agla manguman. Balet nen pinmawil kayari 12 taon, baleg so angumanan to tan agda lawari abidbir. Antoy agawa?
Anto so Peteg ya Ibabangat na Biblia?
Say Biblia—Libron Nanlapud Dios
Panon kan natulongan na Biblia pian nasarag mo ray problema? Akin et segurado kan tua iray impasakbay to?


text:
Kasin Makatulong so Biblia no Nadi-depress Ak?
Say ebat na Biblia
On, lapud say sankaabigan a tulong et manlalapud “
Dios, a manliligliwa ed saramay maneermen.”—2 Corinto 7:6.
No antoy iiter na Dios pian natulongan iray nadi-depress
Biskeg.
Tulongan ka na Dios, aliwan diad pangekal tod amin ya problemam, noagta diad pangebat tod saray pikakasim no onkerew kay biskeg pian nasarag mo iratan. (Filipos 4:13) Makaseguro ka ya sikatoy lanang ya ondedengel, ta ibabaga na Biblia: “
Si Jehova asingger ed saray wala ed kipapasen na sakey a nabtagan na puso; tan ilaban to so totoo a wala ed sakey a kamarerwa a masakit ed panagbabawi.” (Salmo 34:18) Diad tua, dedengelen na Dios so ikekerew moy tulong anggan agmo nibagay naliliknam.—Roma 8:26, 27.
Maabig iran alimbawa. Oniay impikasi na sakey a managsulat na Biblia: “
Manlapud kaaraleman na inkaekalan koy ilalo, ontatawag ak ed sika.”Asarag na sayan salmista so pakaka-depress to nen ninonot to ya peperdonaen na Dios iray kasalanan tayo. Tan imbaga tod Dios: “
No inlistam iray kasalanan mi, siopay makapaliis ed panusam? Balet pipirdonaen mo kami, kanyan nepeg mi kan igalang.”—Salmo 130:1, 3, 4, Maung a Balita.
Ilalo. Ag-itayo labat tutulongan na Dios natan, noagta insipan to met ya ekalen ton amin so problema ya sengegay depresyon. No tooren to la yan sipan, “
saray inmuna a bengatla [kaiba lay depresyon] ag-ira la nanonotan, ag-ira la onla ed nonot.”—Isaias 65:17.
Paimano: Anggaman bibidbiren na saray Tasi nen Jehova so tulong ya iiter na Dios, manpapatambal kami no wala ray sakit mi ya singa say depresyon. (Marcos 2:17) Balet, agkami mangirerekomenda na antokaman a paraan na panagpatambal; kada too et nepeg ya manggawa na sarili ton desisyon nipaakar ed saratan.